
זכינו. זכינו לחגוג כאן בקהילת הקהל את בר המצווה של יובל. זכית יובל שנולדת הישר כאן במניין שלנו. זכינו והמשפחות שלנו כאן איתנו. שום דבר לא ברור מאליו. תודה תודה תודה. 

מַה טּבוּ אהָלֶיךָ יַעֲקב מִשְׁכְּנתֶיךָ יִשְׂרָאֵל.
כך נפתחת התפילה מידי בוקר, תפילה הלקוחה מתוך פרשת השבוע שלנו - פרשת בלק. הקנאה של בלעם לעם ישראל מביאה אותו לברך אותו בברכה זו שעיקרה בשמירה על הערך המשפחתי שם הכל מתחיל. הדרך בה ננהג בביתנו, תשפיע על איך דמות החברה שלנו. 
בלעם מתייחס לאוהלי המגורים של עם ישראל, אולם הגמרא רואה בהם בתי כנסת ובתי מדרש. הגמרא מתארת את הברכות, ואת הדרך בה הן מרמזות על מה שהתכוון בלעם לקלל ולא עלה בידו. לפי הגמרא, הקללות התגשמו בסופו של דבר, בהיסטוריה של עם ישראל, למעט קללת בלעם שלא יהיו לעם ישראל בתי כנסת ובתי מדרש. 
אנחנו בעיצומה של שנה מטלטלת והימים בהם נכתבים הדברים הם ימים קשים לישראל, בארץ ובתפוצות. ימים של מלחמה, גילויי אנטישמיות כלפי העם היהודי בתפוצות, אובדן וכאב. חורבן ישובים, אובדן של מיטב בנינו ובנותינו, ימים של חיי פליטות בתוך המדינה שלנו, ימים שמדינת ישראל לא ידעה להם מאז הקמתה. ויחד עם כל אלו, זכינו לחיות במדינת ישראל בדור של גאולה. מדינה ריבונית, יצירתית, יזמית. מדינה קטנה עם השפעה גדולה במגוון תחומים ואתה יובל - חלק מכל אלו: סקרן, רגיש, לומד, יוזם, יוצר, מייצג את ישראל בארץ ובעולם ותורם מהידע שלך וגם את השיער כמובן. לא סתם בחרנו יחד שנושא מסיבת בר המצווה שלך יהיה לגו - מגיל צעיר אתה בונה, ביצירתיות ובצבעוניות רבה, בונה עתיד, יוצר תקווה. 
הרב יונתן זקס דורש מאיתנו לרפא עולם שבור ואין כמו הקהילה שלנו כדי להיות תמונת המראה לכלל החברה בעשייה והריפוי, בפעולה היום יומית לעשיית טוב. והחובה שלנו היא בין היתר לפעול באופן מעשי וממשי כדי לרפא אותו דווקא מתוך העולם היהודי והדתי שלנו, בעשייה ומבט על הסביבה הקרובה והרחוקה שלנו. בתוך העולם השבור אנחנו מבקשות ומבקשים לפעול. 
יובל יקר, השם שלך לקוח גם מספר ירמיהו: וְהָיָה כְּעֵץ שָׁתוּל עַל מַיִם וְעַל יוּבַל יְשַׁלַּח שָׁרָשָׁיו (ירמיהו יז, ח). והמשמעות שלו היא פלג, נחל, זרם מים סימן של חיים המאפשר צמיחה והשרשת שורשים. כשבחרנו בשם הזה עבורך, רצינו שם ישראלי, עם משמעות שמאפשרת צמיחה וחיים. ידענו שזה מה שנרצה לתת לך והיום זו גם הבקשה שלנו ממך להמשיך להשריש שורשים, להזרים מים חיים במציאות החברתית שבה אנחנו נמצאות ונמצאים וכל כך זקוקים להם. 
נולדת בעיצומה של המחאה החברתית בקיץ 2011, יצאת איתנו ועם החברות והחברים שלנו כשאתה במנשא, לרחובות העיר. יצאנו שבוע אחרי שבוע כדי לאפשר פה עתיד טוב יותר עבורך ועבור חבריך וחברותיך וגם עבורנו. אתה מתבגר בתקופה מאתגרת, אך גם מלאת הזדמנויות ואנחנו בטוחים שאתה תשתמש בכוחות שלך, בידע שרכשת ובערכים שספגת בבית, עם המשפחות, בבית הספר, בתנועת הנוער, בקהילה ובכל מקום שבו אתה נמצא כדי להיות כוח חיובי בעולם כי זה מה שאנחנו כל כך צריכות וצריכים.  
ואומר בכנות? אם לפני עשור חשבתי שזו המשימה שלנו, היום אני מבינה שזו המשימה של הדור שלכם יובל. לאורך כל החודשים האחרונים, בני ובנות הנוער הם שנתנו לנו את הכוח לקום בבוקר, לעשות, לפעול, אתם הקדמתם אותנו ופעלתם ועשיתם ולכם הכוח להוציא אותנו מעפר דל ולהביא לבניינה של המדינה היקרה שלנו. 
עד לרגע זה לא ידענו מה ואיך נחגוג את בר המצווה ואנחנו יום יום בתפילות לשלום החיילות והחיילים, כוחות הביטחון, שלומה של מדינת ישראל ולשובם של כל החטופות והחטופים ובתוכם הירש. אין יום שלא עובר עלינו בלי תפילות, תזכורת, מחשבה. ובתוך כל זאת - זכינו ויש לנו קהילה. דווקא בימים אלו, ההבנה שיש לנו קהילה שבה אנחנו בוחרות ובוחרים לקחת חלק, בכאב ובשמחה, בטוב וברע, לבוא כמו שאנחנו - זהו עוגן המאפשר את קיומה של החברה.
בחודשים האחרונים ראינו אותך צומח וגדל, הקשבנו קשב רב לקריאתך היפה בתורה ואני מודה שאני מקנאה בך על היכולת לקרא מהתורה ועל השפה החדשה-ישנה שלמדת ומאחלת לך שהתורה הזו שממנה קראת תמשיך להיות עבורך תורת חיים מתוך שמחה ואהבה. 
בימים אלו, חוסנה של החברה הישראלית וזקיפות הקומה נדרשים גם בחזית וגם בעורף. זה לא קל, אבל רק מבט מסביב על אנשי ונשות הקהילה שלנו, הם ממש דוגמא ומופת לכך ואנחנו גאים להיות חלק ממקום שמאפשר לילדות והילדים שלנו לראות את כל זאת מתוך עולם דתי שמשמיע קול גם כשהעולם שלנו שבור. האמונה שדרוש מאיתנו להמשיך לפעול לחברה מתוקנת ומצוינת ושרק יחד נוכל לגרום לכך שיהיה טוב ולכל אחד ואחת יש מקום לפעול בעולם כדי לייצר את הטוב היא שמאפשרת חיים של תקווה וכאן בקהילה - אי אפשר לפספס את זה ולנו רק נותר לאחר שנמשיך להיות מסוגלות ומסוגלים להשמיע קול, בתפילה לשלום כוחות הביטחון ולשלומה של המדינה, ולהשבת כל החטופות והחטופים במהרה בימינו ממש. 

תודה לכל מי שעזרו לנו לכל אורך הדרך במילים, בעצה, במעשה. שום דבר לא ברור מאליו. 
מהמשפחות שלנו, קיבלנו מתנה להעמיק בערכים החינוכיים שיש לנו בשאילת שאלות, הטלת ספק ויצירת מפגש כדי לגדול ולצמוח, להעמיק את הזהות, כדי לחזק ולהתחזק, להרחיב את שריר הקשב. לא תמיד זה קל לחיות עם משפחה מגוונת, בעלת עמדות שונות אבל זה גם הכוח ששומר על האוהל, על הבית ומחזק זהות.  תודה לכל מי שהגיעו מקרוב ומרחוק, לילד הראשון בחבורה זו זכות גדולה להיות מוקף בכל הטוב הזה וזו הזדמנות לומר שוב תודה לכל המשפחה שהגיעה מקרוב ומרחוק. 
יובל יקר ואהוב, נסיים במילותיה היפות של נעמי שמר אותן שרנו גם בפידיון שלך לפני 13 שנים שממשיכות להיות רלוונטיות ומשמעותיות וקושרות את הקשרים: אל בורות המים, שהן לנו גם תפילה לימים טובים שיבואו על ישראל. נעמי שמר כותבת שמתוך אהבה היא הולכת, גם במדבר, בארץ לא זרועה, הולכת אל בורות המים, וזה המקום שמחבר אותך אל הבית, אל הקהילה, המעין אשר פועם בהר, שמחיה ומעניק מקום ותקווה גם אם דורש מאיתנו עמל ועבודה קשה ומאחלת לך ולכולנו שנמשיך לצמוח. 
מֵאַהֲבָתִי
הָלַכְתִּי אֶל בּוֹרוֹת הַמַּיִם
בְּדַרְכֵי מִדְבָּר
בְּאֶרֶץ לֹא זְרוּעָה
מֵאַהֲבָתִי
שָׁכַחְתִּי עִיר וּבַיִת
וּבְעִקְבוֹתֶיךָ 
בְּנִהְיָה פְּרוּעָה.

אֶל בּוֹרוֹת הַמַּיִם, אֶל בּוֹרוֹת הַמַּיִם
אֶל הַמַּעְיָן אֲשֶׁר פּוֹעֵם בָּהָר
שָׁם אַהֲבָתִי תִּמְצָא עֲדַיִן
מֵי מַבּוּעַ
מֵי תְּהוֹם
וּמֵי נָהָר.

רַק אַהֲבָתִי
נָתְנָה לִי צֵל בַּקַּיִץ
וּבִסְעָרַת הַחוֹל הַנּוֹרָאָה
רַק אַהֲבָתִי
בָּנְתָה לִי עִיר וּבַיִת
הִיא חַיַּי, וְהִיא
מוֹתִי מִדֵּי שָׁעָה.

אֶל בּוֹרוֹת הַמַּיִם...

שָׁם הַתְּאֵנָה
וְשָׁם שְׁתִילֵי הַזַּיִת
וּפְרִיחַת הָרִמּוֹנִים הַמֻּפְלָאָה
שָׁם אַהֲבָתִי
הַשִּׁכּוֹרָה וְלֹא מִיַּיִן
אֶת עֵינֶיהָ תַּעֲצֹם לְאַט־לְאַט.

אֶל בּוֹרוֹת הַמַּיִם..."
("אל בורות המים", מילים ולחן: נעמי שמר)

שבת שלום!




